钦定古今图书集成/明伦汇编/官常典/第495卷 > 王栖曜
## 钦定古今图书集成/明伦汇编/官常典/第495卷 > 王栖曜

按《唐书》本传：“栖曜，濮州濮阳人。安禄山反，尚衡裒义
兵讨贼，署牙将，徇兖、郓诸县下之，进牙前总管。贼将
邢超然守曹州，乘城指顾，栖曜曰：‘彼可取也’。一矢殒
之。遂拔曹州，累授试金吾卫将军。袁晁乱浙东，御史
中丞袁傪讨之，表为偏将。与贼战，日十馀遇，生禽晁，
收州县十六。授常州别驾、浙西都知兵马使。时江介”
未定，诏内常侍马日新以汴滑军五千镇之。中人暴
横，贼萧廷兰乘众怨，逐日新，劫其众。栖曜方游奕近
郊，贼胁取之，与围苏州。栖曜乘贼怠，挺身登城，率城
中兵出战，贼众大败，迁试金吾大将军。李灵耀反汴
州，浙西观察使李涵使提兵四千为河南犄角，有功。
李希烈陷汴州也，乘胜东略，次宁陵，将袭宋州，浙西
节度使韩滉使栖曜以彊弩三千，涉水夜入宁陵。希
烈不之知。晨朝，矢集帐前，惊曰：“江淮弩士入矣！”遂不
敢东。贞元初，拜左龙武大将军，出为鄜坊节度使。十
九年卒，赠尚书右仆射，谥曰成。栖曜性谨厚，善骑射。
始将兵时，涉寇境，遇游骑环合，乃规百步，立表而射，
每射破的卤，相顾惧，引去。